寶金篇
作者：徐成
朝代：唐

paragraphs: 三十二相眼爲先，次觀頭面要方圓。
相馬不看先代本，一似愚人信口傳。
眼似垂鈴紫色鮮，滿廂凸出不驚然。
白縷貫晴行五百，斑如撒豆勿同看。
面若側墼如鐮背，鼻如金盞可藏拳。
口叉須深牙齒遠，舌如垂劍色如蓮。
口無黑黶須長命，唇似垂廂蓋一般。
食槽寬淨顋無肉，咽尖平而筋有攔。
耳如楊葉裁杉竹，嚥骨高而軟不堅。
八肉分而彎左右，龍會高在上古傳。
項長如鳳須彎曲，鬃毛茸細要如綿。
鬐高膊濶搶風小，臆高胸濶脚前寬。
膝要高而圓似椈，骨細筋麄節要攢。
蹄要圓實須卓立，身形棄闡要平寬。
筋骨彎而須堅密，排鞍肉厚穩金鞍。
三峯穩壓須藏骨，臥如猿落重如山。
鵝鼻曲直須停穩，尾似流星散不連。
膏筋大小須勻壯，下節攢筋緊一錢。
羊髭有距如雞距，能奔解走可行千。
已前貴相三十二，萬中難選一俱全。